Hoe om enkellopend en gelukkig te wees - Jou Gesin | Solidariteit WêreldJou Gesin | Solidariteit Wêreld
Tuis › 2016-ontspanning › Hoe om enkellopend en gelukkig te wees
Ongeag jou verhoudingstatus, is dit belangrik dat jy weet hoe om gelukkig te wees wanneer jy alleen is. Indien jy weet wat jou waarlik gelukkig maak, jy jouself kan liefhê, mooi kan oppas en versorg en weet hoe om buite jou gemaksone te beweeg, sal jy kan sien hoe sterk jy werklik is. Moenie wag vir 'n lewensmaat om jou gelukkig te maak nie. Gryp jou lewe en geluk met albei hande aan en doen alles wat jy nog altyd wou doen. Enkel-wees word grootliks onderskat. Jy kan mos doen net wat jy wil, wanneer jy wil, sonder om vir enigiemand toestemming te vra.
1. Wat maak jou waarlik gelukkig?
Leer jouself beter ken. Om enkellopend te wees gee jou die wonderlike geleentheid om uit te vind wat jou waarlik gelukkig maak. Jou geluk hoef nie van iemand anders se teenwoordigheid af te hang nie.
2. 'n Nuwe begin
Maak 'n lys van alles wat jou gelukkig maak. Maak daarna 'n lys van nuwe plekke wat jy wil verken, nuwe vaardighede wat jy wil leer, en boeke wat jy nog wil lees. Stel vir jouself 'n visie voor oë. Hierdie lysies sal jou met vooruitsig vul en kan jou opgewonde maak oor al die moontlikhede.
Hou 'n groot uitgooi- en netjies-maaksessie. Raak ontslae van alles wat net staan en stof vergaar. Hou net items wat jy nodig het, wat jou gelukkig maak, of wat betekenisvol vir jou is.
3. Wees lief vir jouself
Keer al daardie slegte gedagtes wat jy oor jouself dink. Vertel jouself hoe spesiaal, talentvol en wonderlik jy is. Aanvaar jouself net soos jy is. Niemand is perfek nie, so moenie dit van jouself verwag nie. Skryf jou goeie punte neer, en maak die lys lekker lank.
Weet ook dat jy 'n mooi toekoms het. Moet jouself nie isoleer nie. Gaan uit en spandeer tyd met positiewe mense en aan aktiwiteite wat jou gelukkig maak.
4. Vind jou passie
Soms vind ons eers ons ware passie in die lewe wanneer ons heelwat verskillende dinge gedoen en beleef het. Probeer nuwe stokperdjies en idees, doen korrespondensiekursusse of neem aandklasse en ontmoet nuwe mense by nuwe plekke. Leer ken jouself en vind waarlik uit wat jy die meeste geniet en nastreef.
5. Koop die tyd uit
Skep weldeurdagte en realistiese doelwitte vir jouself. Dit sal jou gemotiveerd hou. Fokus op wat jy in jou lewe wil verbeter en verander. Dit kan op fisiese, geestelike, finansiële of dalk gesondheidsvlakke wees.
6. Waardeer die hede
Almal maak foute. Dit is belangrik dat jy jou foute kan erken, en dan jouself daarvoor vergewe. Jou foute bepaal nie wie jy is of wie jy kan wees nie. Daar gaan steeds uitdagings, moeilike situasies en hindernisse oor jou pad kom, maar wees positief, kyk vorentoe met jou doel voor oë, en werk aan 'n hoe jy jou lewe wil hê.
7. Jy is enkel, maar nie alleen
Sorg dat jy ten minste een spesiale vriend of vriendin het met wie jy jou lief en jou leed kan deel. 'n Liefdevolle familie wat altyd vir jou daar is, is goud werd. Dan is daar natuurlik jou eie geselskap wat jy bo alle ander moet geniet.
Wong, B. 2015. "12 Quotes To Remind You That Being Single Is A Wonderful Thing". Huffington Post, http://www.huffingtonpost.com/2015/06/08/quotes-to-remind-you-that-being-single-is-awesome_n_7536954.html